# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Penodi aelodau i Fwrdd Cynghori Mwy na geiriau** |
| **DYDDIAD**  | **11 Awst 2023** |
| **GAN**  | **Eluned Morgan AS, Gweinidog Iechyd a Gwasanaethau Cymdeithasol** |

Mae Llywodraeth Cymru yn cydnabod pwysigrwydd cryfhau'r ddarpariaeth Gymraeg ym maes iechyd a gofal cymdeithasol ac rydym wedi ymrwymo'n gryf i wneud gwahaniaeth i brofiad siaradwyr Cymraeg drwy ein cynllun *Mwy na geiriau*.

Er mwyn ein helpu i gyflawni ein huchelgeisiau, rwyf wedi sefydlu Bwrdd Cynghori *Mwy na geiriau* a fydd yn monitro ac yn craffu ar gynnydd yn erbyn y cynllun *Mwy na geiriau*. Yn dilyn proses o gystadleuaeth deg ac agored, rwy'n falch o gyhoeddi'r penodiadau canlynol i'r bwrdd newydd am y 5 mlynedd nesaf.

Cadeirydd

**Elin Wyn** - aelod annibynnol o Gyngor Prifysgol Bangor ac mae ganddi ddiddordeb arbennig yn natblygiad Ysgol Feddygaeth newydd Gogledd Cymru. Roedd hi'n aelod o Fwrdd yr Iaith Gymraeg ac mae ganddi gyfoeth o brofiad cyfathrebu a marchnata a hanes blaenorol o weithio gyda phartneriaid a rhanddeiliaid.

Aelodau

**Dr Alwena Morgan** - uwch ddarlithydd Biofeddygaeth ym Mhrifysgol Abertawe sydd hefyd wedi cael ei phenodi'n arweinydd y Gymraeg yn y Gyfadran Meddygaeth, Iechyd a Gwyddor Bywyd. Llwyddodd i sefydlu darpariaeth Gymraeg ar gyfer cynlluniau gradd israddedig yn Ysgol Feddygaeth Prifysgol Abertawe. Mae ei diddordebau ymchwil yn cynnwys effaith gofal Cymraeg ar gleifion sy'n siarad Cymraeg.

**Dona Lewis** yw Prif Weithredwr y Ganolfan Dysgu Cymraeg Genedlaethol. Creu siaradwyr Cymraeg newydd yw nod y Ganolfan, gan gyfrannu drwy hynny at wireddu uchelgais Cymraeg 2050.

**Dr Huw Dylan Owen** yw Cyfarwyddwr Gwasanaethau Cymdeithasol Cyngor Gwynedd. Cwblhaodd ei ddoethuriaeth ar y Gymraeg mewn gofal a gwasanaethau iechyd ac mae wedi gweithio i Gyngor Dinas a Sir Abertawe, Ymddiriedolaeth Iechyd Sir Gaerfyrddin, Cyngor Sir Caerfyrddin a Chyngor Sir Powys. Mae wedi derbyn gwobr gan Lywodraeth Cymru am ei waith yn integreiddio gwasanaethau gofal cymdeithasol ac iechyd.

**Dr Olwen Williams** - meddyg ymgynghorol sydd wedi gweithio ym maes Iechyd Rhywiol a meddygaeth HIV yng Ngogledd Cymru ers dros 30 mlynedd. Ar hyn o bryd mae hi ar secondiad i Addysg a Gwella Iechyd Cymru fel Cyfarwyddwr Cyswllt Arweinyddiaeth Glinigol. Hi yw Cadeirydd Academi'r Colegau Brenhinol yng Nghymru.

**Dr Rajan Madhok** - dysgwr Cymraeg brwdfrydig. Ar hyn o bryd mae'n Gyfarwyddwr anweithredol ar Fwrdd Ymddiriedolaeth Sefydledig GIG Ysbyty Addysgu Prifysgol Wirral, yn Aelod Anweithredol gyda Llais (Corff Llais y Dinesydd), ac yn Llywodraethwr Cyngor gyda Choleg Cambria.

**Rhys Davies** - Is-gadeirydd Pwyllgor Safonau Cyngor Sir Ynys Môn. Cyn ymddeol bu'n ddeintydd yn Llangefni am dros 30 mlynedd a bu'n gweithio gyda'r gwasanaeth deintyddol cymunedol. Roedd hefyd yn Gadeirydd y Gymdeithas Ddeintyddol ac yn diwtor Ôl-raddedig Deintyddol ar gyfer Gogledd-orllewin Cymru.

**Teresa Owen** - Cyfarwyddwr Gweithredol Iechyd y Cyhoedd ym Mwrdd Iechyd Prifysgol Betsi Cadwaladr ac yn Gadeirydd Fforwm Iaith Gymraeg y bwrdd iechyd. Cyn hyn bu'n Gyfarwyddwr Gweithredol Iechyd y Cyhoedd ym Mwrdd Iechyd Prifysgol Hywel Dda.

O ystyried gwybodaeth a sgiliau eang yr aelodau, rwy'n sicr y byddant yn defnyddio eu profiadau i helpu i fwrw ymlaen â'r nodau a'r camau gweithredu yng nghynllun [*Mwy na geiriau 2022-2027*](https://www.llyw.cymru/sites/default/files/publications/2022-07/mwy-na-geiriau-cynllun-gweithredu-2022-2027.pdf) ac i ddatblygu perthynas â phartneriaid allweddol ym maes iechyd a gofal cymdeithasol. Edrychaf ymlaen at weithio gyda'r Bwrdd Cynghori wrth i ni barhau i anelu at sicrhau bod siaradwyr Cymraeg yn gallu cael mynediad at y gwasanaethau iechyd a gofal y maent eu hangen ac yn eu haeddu.

Caiff y datganiad ei gyhoeddi yn ystod y toriad er mwyn rhoi'r wybodaeth ddiweddaraf i aelodau. Os bydd aelodau eisiau i mi wneud datganiad pellach neu ateb cwestiynau ynglŷn â hyn pan fydd y Senedd yn dychwelyd, byddwn yn hapus i wneud hynny.